Teadusajakirjas Nature tutvustatavatest USA teadlaste eksperimentidest selgub, et ka vaid 6 kuu vanused lapsed suudavad teha vahet headel ja halbadel tegelastel ning hinnata seeläbi, kes võib sinusse suhtuda hästi ja kes omakorda vaenulikult.  Kiley Hamlin ja ta kolleegid Yale'i ülikoolist korraldasid rea teaduslikke katseid, mille eesmärgiks oli kindlaks teha, kas 6-10 kuu vanused beebid suudavad teiste käitumist hinnata.  Eksperimentide käigus kasutati puust geomeetrilisi kujundeid, millel oli erinev kuju ja värvus (ning millele oli nende  inimesesarnaseks muutmiseks silmad pähe joonistatud) ning vanema süles istuvale lapsele näidati videolõiku, milles osalesid identse välisilmega tegelased.  Videolõigus (seda saab vaadata  ) üritas üks tegelastest järsust mäest üles ronida ja üks kujund takistas teda selles (halb tegelane) ning teine kujund aitas ta mäest üles (hea tegelane).  Pärast seda, kui lapsed olid "multikat" mitu korda vaadanud, lubati neil valida mäeronijat aidanud ja teda takistanud mänguasja vahel ning peaaegu kõik beebid valisid kõhklematult kujundi, mis oli videolõigus teist abistanud.  Edasiste katsete käigus välistasid uurijad, et beebid valisid hea tegelase mõnel muul põhjusel, nagu näiteks ülesliikumine või värvus.  Leid paljastab, et lapsed omandavad oskuse teha sotsiaalseid hinnanguid juba esimestel elukuudel ning see võime kujutab enesest alusmüüri, millele kasvatatakse hilisemad moraalsed ja eetilised  tõekspidamised.  Hamlin märkis, et esialgu pole veel selge, kas sellised sotsiaalsed võimed on kaasasündinud, ent kindlasti tekivad need juba enne kõneoskust.  Uurija hinnangul ei saa väita, et paari kuu vanustel lastel oleks selgelt välja kujunenud moraalseid tõekspidamisi, ent küll tajuvad ka juba vaid paari kuu vanused beebid, et positiivselt tasub suhtuda neisse, kes teevad häid asju ja negatiivset suhtumist tuleks üles näidata nende suhtes, kes teevad halbu asju.  Taoline varajane sotsiaalne intelligentsus näitab, et sülelapsed suudavad ümbritsevat maailma mõista oluliselt paremini kui me tavaliselt arvame,  kinnitavad uurijad.        Vaata ka: